Ma en seun nog nie terug ná aanval op hul plaas | Netwerk24
Deur Alet Van Der Walt 23 Julie 2020 17:44
Twee slagoffers van 'n plaasaanval buite Petrusburg in die Vrystaat bly nog in Bloemfontein aan en dit is nie seker wanneer hulle na hul plaas sal terugkeer nie.
'n Groep aanvallers het Wimpie du Toit (54) op die aand van 26 Junie uit die huis op die plaas Lovedale gelok deur die huis se krag af te sit. Hy is daarna oorval.
Dié familiefoto van Janetta du Toit (middel) saam met haar vier kinders is geneem nadat sy en Wimpie (heel regs) aangeval is. Van links by hulle is Lou, Frans en Jeanine van Staden. Foto: verskaf
Hulle het hom en sy ma, Janetta (82), daarna erg aangerand en 'n rewolwer gesteel voordat hulle te voet gevlug het.
Frans du Toit sê sy ma en broer kon nog nie na die huis terugkeer nie omdat hulle die huis eers behoorlik wil beveilig.
"My ma wil niks weet van 'n aftreeoord nie en wil terugkom plaas toe," sê hy.
Du Toit sê Wimpie en hul ander broer, Lou, ry elke dag uit Bloemfontein om hul dagtake by die Lovedale Boerdery Trust, die familieboerdery, te verrig.
Janetta bly nog by hul suster, Jeanine du Preez.
Albei het direk ná die aanval traumaberading gekry, maar Du Toit meen hulle sal dalk later nog berading moet kry.
Janetta kon die aand kort ná die aanval 'n noodknoppie druk en hoewel boere van die omgewing baie vinnig gereageer het, is niemand nog in hegtenis geneem nie.
Du Toit sê heelparty leidrade is opgevolg.
Die naweek voor dié aanval was daar ook 'n poging om Du Toit op sy plaas, sowat 4 km verder, aan te val.